Jussi Saramo

Jussi Antero Saramo (s. 9. heinäkuuta 1979 Porvoon maalaiskunta) on suomalainen poliitikko, Vasemmistoliiton kansanedustaja ja eduskuntaryhmän puheenjohtaja. Hänet nimitettiin Marinin hallituksen opetusministeriksi 17. joulukuuta 2020 Li Anderssonin vanhempainvapaan ajaksi. Saramo on koulutukseltaan datanomi.

Ennen kansanedustajaksi valintaansa hän toimi toiminnanjohtajana tuettuja lomia kotimaassa taloudellisin, terveydellisin ja sosiaalisin perustein järjestävässä Solaris-lomissa. Saramolla on ollut useita luottamustehtäviä, hän on ollut Vantaan kaupunginvaltuuston sekä Tradeka-yhtiöiden, Vantaan Tilapalvelut Vantin ja Soste Suomen sosiaali ja terveyden hallitusten jäsen.

Pian kansanedustajaksi valintansa jälkeen hän kertoi tärkeimmiksi tavoitteikseen sote- ja sotu-uudistuksen valmiiksi saattamisen ja ilmastonmuutoksen torjumiseen liittyvät muutokset.

Politiikassa ja kansalaisjärjestöissä 
Saramo on ollut ehdolla kunta-, eduskunta- ja eurovaaleissa. Hän on toiminut kaksi kautta kaupunginvaltuutettuna Porvoossa ja on vuodesta 2009 lähtien ollut kaupunginvaltuutettu Vantaalla. Vuoden 2011 ja 2015 eduskuntavaaleissa Saramo jäi niukasti ensimmäiselle varasijalle Uudenmaan vaalipiirissä.

Saramo oli Porvoon kaupunginvaltuuston jäsen 2000–2008. Hän toimi Porvoon nuorisoasuntojen puheenjohtajana 2002–2008, Porvoon asuntosäätiön varapuheenjohtajana 2004–2008 ja Porvoon kulttuuri- ja vapaa-aikalautakunnan ja -jaoston jäsenenä 2001–2008. Saramo valittiin Vantaan kaupunginvaltuustoon vuonna 2009, Vantaan vapaa-ajan ja asukaspalveluiden lautakunnassa hän oli 2009–2012.

Saramo valittiin vuoden 2019 puoluekokouksessa vasemmistoliiton 1. varapuheenjohtajaksi. Hän oli Vasemmistonuorten puheenjohtaja vuosina 2005–2009. Euroopan vasemmistopuolueen hallituksen jäsenenä hän toimi 2009–2016.

Saramo työskenteli Vasemmistoliiton poliittisena sihteerinä marraskuusta 2009 joulukuuhun 2016, Paavo Arhinmäen erityisavustajana opetus- ja kulttuuriministeriössä heinäkuusta 2011 huhtikuuhun 2014 ja europarlamentaarikko Merja Kyllösen avustajana lokakuusta 2014 joulukuuhun 2016.

Hän oli Nuorisoasuntoliiton hallituksen jäsen 2005–2010, Veikkauksen hallituksen jäsen 2012–2015 ja Kevan valtuuskunnan jäsen 2017-2020.

Oikeudenmukaista globalisaatiota kannattavan ATTAC:in hallituksessa Saramo oli vuosina 2006–2010, joista puheenjohtajana 2009–2010.

Nato-kanta 
Vasemmistonuorten puheenjohtajana ollessaan Saramo piti vuonna 2006 Natoa maailman suurimpana turvallisuusuhkana Naton jäsenmaiden käymien hyökkäyssotien sekä esimerkiksi Turkin toiminnan vuoksi. Hän kääntyi Suomen Nato-jäsenyyden kannalle keväällä 2022 Ruotsin päätettyä hakea Naton jäsenyyttä Venäjän hyökättyä Ukrainaan. Saramon mukaan jäsenyydestä tuli poliittista realismia, koska Ruotsin liityttyä Natoon Suomen asema Naton ja Venäjän välissä voisi kauempana tulevaisuudessa olla uhka, mutta hänestä ei näköpiirissä olevassa tulevaisuudessa saa "varsinaista Naton kannattajaa"

Velkaantuminen 
Saramo sanoi vuonna 2021, että hallituksen ottama velka on tulevaisuudessakin nolla- tai miinuskorkoista ja vuonna 2023 velka-aste laskisi. Vuonna 2022 Helsingin Sanomat totesi kaiken olevan päinvastoin, velka-asteen nousevan, korkomenojen nousevan yli miljardilla ja kyvyttömyyden keskittyä velkaan tekevän pahaa jälkeä.

Poliittiset virkanimitykset 
Opetusministerinä Saramo valitsi oman valtiosihteerinsä Minna Kelhän opetushallituksen pääjohtajaksi mutta moitti seuraavan hallituksen työministerin valtiosihteerin nimittämistä kansliapäälliköksi. Vuonna 2012 ystävä nimitti Saramon Veikkauksen hallitukseen, mitä HS-toimittaja Teemu Luukka moitti hyvä veli -järjestelmäksi.

Salibandyvalmentajana 

Saramo toimi kaudella 2005–2006 Porvoon Salibandyseuran naisten liigajoukkueen valmentajana valmennettuaan sitä ennen useita juniorijoukkueita.

Lähteet 

Nykyiset kansanedustajat
Vasemmistoliiton poliitikot
Vantaan kaupunginvaltuutetut
Porvoon kaupunginvaltuutetut
Vasemmistonuorten puheenjohtajat
Suomen opetusministerit
Erityisavustajat
Uudenmaan vaalipiiri
Vuonna 1979 syntyneet
Elävät henkilöt